Departement ontken rotavirus-uitbraak in GautengDie departement van gesondheid in Gauteng het ontken dat daar ŉ uitbraak van die rotavirus in die provinsie is. Steve Mabona, woordvoerder van die departement, het reageer op die DA se bewerings dat daar ŉ toename is in die aantal babas wat gastro-enteritis opdoen ten spyte daarvan dat hulle teen die rotavirus ingeënt is. Die rotavirus is een van die vernaamste oorsake van erge diarree wat gastro-enteritis tot gevolg het. Die simptome is dehidrasie, koors, naarheid, maagkrampe en waterige stoelgang. Jack Bloom, die DA se woordvoerder oor gesondheid, het gesê hy het van bekommerde ma’s verneem dat hul babas ingeënt is teen die rotavirus, maar steeds gastro-enteritis opgedoen het. Volgens Bloom het die aantal gevalle by die Arwyp-hospitaal in Kempton Park aansienlik toegeneem. Bloom het gesê die rede waarom die inenting moontlik nie behoorlik gewerk het nie, is omdat die serum moontlik nie behoorlik koud gehou is nie. Mabona het egter gesê dit is belangrik om daarop te let dat die rotavirus nie die enigste oorsaak van gastro-enteritis by kinders is nie. “Ander redes is onder meer die oorgang van vloeibare na vaste kos, kosallergieë asook bakteriese en virale infeksies.